[{"text_idx": "#000004", "text": "Beth yw Masnachu a Delio Cyffuriau?"}, {"text_idx": "#000005", "text": "Mae masnachu a gwerthu cyffuriau yn ffynhonnell fawr o incwm i grwpiau trosedd trefnedig, sy\u2019n aml hefyd yn ymwneud a\u0302 throseddau difrifol eraill fel arfau tanio, caethwasiaeth fodern a throseddau mewnfudo."}, {"text_idx": "#000006", "text": "Fel arfer mae masnachu cyffuriau o fewn y DU yn digwydd drwy ddosbarthu cyffuriau Dosbarth A, yn arbennig heroin a chrac coce\u0302n, drwy rwydweithiau cyffuriau Llinellau Sirol yn gweithredu ar draws y wlad. Darllenwch fwy am Linellau Sirol, y cysylltiad gyda Chamfanteisio\u2019n Droseddol ar Blant ac enghreifftiau eraill lle mae unigolion yn agored i niwed (fel Meddiannu Cartrefi Pobl Ddiamddiffyn i Werthu Cyffuriau)."}, {"text_idx": "#000007", "text": "Mae Cymru wedi gweld cynnydd mewn ffermydd canabis yn ystod y blynyddoedd diweddar (Wales Online). Fodd bynnag, mae\u2019r rhan fwyaf o gyffuriau anghyfreithlon yn tarddu o dramor ac maent yn cael eu masnachu i mewn i\u2019r DU drwy ddulliau amrywiol, gan gynnwys cychod bach ac awyrennau ysgafn, cynwysyddion llongau, cerbydau o Ewrop, teithwyr ar awyrennau a pharseli. Yn 2019, fe feddiannwyd dros 250 cilogram o goce\u0302n ac arestiwyd chwech o bobl wedi i ymchwiliad arwain at ddal cwch hwylio oddi ar arfordir Cymru."}, {"text_idx": "#000009", "text": "Mae dulliau masnachu yn aml yn dibynnu ar recriwtio pobl ddiamddiffyn fel cludwyr, sy\u2019n arwain at risg uchel i iechyd os yw\u2019r cyffuriau\u2019n cael eu cludo o fewn y corff. Nid yw rhai pobl yn gwybod eu bod yn cael eu defnyddio fel cludwyr, a dyma pam mae\u2019n bwysig eich bod yn pacio eich bagiau eich hun. Mae masnachwyr hefyd yn dibynnu ar gael cymorth gweithwyr yn y porthladdoedd ac ar ffiniau. Mae\u2019r llygredigaeth hwn yn gwanhau uniondeb diogelwch ar y ffiniau ac yn cynyddu\u2019r risg o ffurfiau eraill o fasnachu, gan gynnwys arfau tanio a throseddau mewnfudo trefnedig. Darllenwch fwy drwy\u2019r Asiantaeth Troseddu Cenedlaethol ac yn yr Asesiad Strategol Cenedlaethol o Drosedd Difrifol a Threfnedig 2021."}, {"text_idx": "#000010", "text": "Mae delio cyffuriau ar lefel y stryd yn ymwneud a\u0302 chymysgedd o aelodau iau grwpiau trosedd trefnedig, gangiau stryd trefol a delwyr sy\u2019n ddefnyddwyr. Mae lluoedd yr heddlu yn bennaf yn mynd i\u2019r afael a\u0302 delio cyffuriau ar lefel y stryd, tra bod yr Asiantaeth Troseddu Cenedlaethol yn arwain ar Grwpiau Trosedd Trefnedig sy\u2019n uwch i fyny\u2019r gadwyn gyflenwi. Mae adolygiad annibynnol y Fonesig Carol Black o gyffuriau yn disgrifio\u2019r farchnad gyffuriau mewn mwy o fanylder."}, {"text_idx": "#000011", "text": "Y cyffur sy\u2019n cael ei ddefnyddio a\u2019i werthu amlaf yw canabis, ac wedyn coce\u0302n ac ecstasi (darllenwch fwy ar wefan Drugwise). Fe allwch gael dirwy neu ddedfryd o garchar os ydych yn cymryd, cludo neu\u2019n cynhyrchu cyffuriau, hefyd os ydych yn gwerthu, delio neu\u2019n rhannu cyffuriau (a elwir hefyd yn \u2018gyflenwi\u2019 cyffuriau). Mae\u2019r cosbau yn dibynnu ar y math o gyffur neu sylwedd, y cyfanswm sydd gennych a ph\u2019run ai a ydych hefyd yn delio neu\u2019n cynhyrchu\u2019r cyffur. Mae\u2019r cosbau mwyaf yn dibynnu ar ba fath neu ba \u2018ddosbarth\u2019 yw\u2019r cyffur. Gallwch ddarllen mwy yma."}, {"text_idx": "#000013", "text": "Gweler yr adran ar Gamfanteisio ar Blant yn Droseddol (Llinellau Sirol) am wybodaeth ar hyfforddiant a chodi ymwybyddiaeth."}, {"text_idx": "#000014", "text": "Yng Nghymru mae\u2019r Bwrdd Partneriaeth Cenedlaethol ar Gamddefnyddio Sylweddau yn cynghori ar leihau problemau a achosir gan gyffuriau ac alcohol. Gweler y fersiwn diweddaraf o\u2019r cynllun hwn."}, {"text_idx": "#000019", "text": "Llywodraeth y DU \u2013 Adolygiad o gyffuriau: adroddiad cam un, Adolygiad o Gyffuriau \u2013 tystiolaeth yn ymwneud a\u0302 defnyddio cyffuriau, cyflenwi a\u2019r effeithiau, gan gynnwys tueddiadau presennol a risgiau yn y dyfodol, Y Fonesig Carol Black, Chwefror 2020 ac Adolygiad o gyffuriau: adroddiad cam dau (yn weithredol yn Lloegr ond a\u0302 pherthnasedd i Gymru)"}, {"text_idx": "#000020", "text": "DrugWise \u2013 Gwybodaeth seiliedig ar dystiolaeth"}, {"text_idx": "#000022", "text": "Ar gyfer dioddefwyr, teuluoedd a phobl bryderus"}, {"text_idx": "#000023", "text": "Os oes gennych amheuon yngly\u0302n a\u0302 masnachu neu ddelio cyffuriau yna rhowch wybod am hynny i\u2019ch heddlu lleol ar 101 neu Crimestoppers yn ddienw ar 0800 555 111. Ffoniwch 999 mewn argyfwng bob amser."}, {"text_idx": "#000025", "text": "Gallwch gael manylion am wasanaethau Cymorth Cyffuriau ac Alcohol drwy Brosiect Kaleidoscope neu edrychwch ar ein Cyfeiriadur i weld pa wasanaethau sy\u2019n agos atoch chi."}, {"text_idx": "#000026", "text": "Mae Talk to FRANK yn darparu gwybodaeth ar brynu meddyginiaeth ar-lein."}]